
Text rozhodnutia
Súd: Krajský súd Žilina Spisová značka: 25Sd/150/2012 Identifikačné číslo súdneho spisu: 5012200466 Dátum vydania rozhodnutia: 11. 10. 2012 Meno a priezvisko sudcu, VSÚ: Mgr. Nora Tomková ECLI: ECLI:SK:KSZA:2012:5012200466.2 Uznesenie Krajský súd v Žiline, v právnej veci navrhovateľky: K. E., nar. XX. X. XXXX, r. č.: XXXXXX/XXXX, bytom M. F. XX, proti odporkyni: Sociálna poisťovňa, ústredie, so sídlom Ul. 29. augusta č. 8, 813 63 Bratislava, o invalidný dôchodok, takto r o z h o d o l : Súd konanie z a s t a v u j e . Navrhovateľke náhradu trov konania n e p r i z n á v a . o d ô v o d n e n i e : Odporkyňa napadnutým rozhodnutím č. XXX XXX XXXX z 3. apríla 2012 podľa § 263a Zákona o sociálnom poistení v znení zákona č. 529/2006 Z. z. a podľa § 37 Zákona o sociálnom zabezpečení v znení neskorších predpisov priznala navrhovateľke od 14. mája 2012 čiastočný invalidný dôchodok v sume 128,50 € mesačne. Čiastočný invalidný dôchodok sa podľa § 263 ods. 1 Zákona o sociálnom poistení v znení zákona č. 310/2006 Z. z. považuje za invalidný dôchodok. V uvedenej sume je zahrnutá úprava podľa zákona č. 306/2002 Z. z. o zvýšení dôchodkov v roku 2002, o úprave dôchodkov priznaných v roku 2003 a o zmene a doplnení niektorých zákonov v oblasti sociálneho zabezpečenia v znení zákona č. 639/2002 Z. z., zvýšenie podľa zákona č. 222/2003 Z. z. o zvýšení dôchodkov v roku 2003 a o zmene a doplnení niektorých zákonov v oblasti sociálneho zabezpečenia a zvýšenie podľa § 82 ods. 1 Zákona o sociálnom poistení v znení zákona č. 449/2008 Z. z. a v súlade s opatrením Ministerstva práce, sociálnych vecí a rodiny SR č. 344/2011 Z. z.. Rozhodnutím č. XXX XXX XXXX X zo dňa 3. apríla 2012 odporkyňa podľa § 263 ods. 1, § 112 ods. 2 a 6 Zákona o sociálnom poistení v znení zákona č. 310/2006 Z. z. a § 29 Zákona o sociálnom zabezpečení v znení neskorších predpisov odňala navrhovateľke od 14. mája 2012 invalidný dôchodok. Proti týmto rozhodnutiam podala navrhovateľka včas opravný prostriedok z dôvodu dlhodobo nepriaznivého duševného a telesného zdravotného stavu, ktorý jej nedovoľuje vykonávať zárobkovú činnosť. Žiadala o opätovné prehodnotenie jej zdravotného stavu posudkovým lekárom, nakoľko pri posudkovej činnosti bola veľká zaujatosť zo strany lekárky voči jej osobe. Za účelom posúdenia invalidity navrhovateľky na základe konania o jej opravnom prostriedku proti rozhodnutiu odporkyne z dôvodu neuznania invalidity vypracoval druhostupňový posudkový lekár sociálneho poistenia MUDr. R. lekársku správu dňa 14. júna 2012, v ktorej uviedol: posudzovaná bola v minulosti uznaná invalidnou pre poškodenie medzistavcových platničiek v oblasti krčnej chrbtice, s náhradou medzistavcovej platničky na úseku C6/7. Pri priznaní invalidity bola zdokumentovaná aj anxiózne - fobická porucha. Podľa opakovaných neurologických vyšetrení t. č. je redukovaná rotácia hlavy, viac doľava, citlivý krčno - hrudný prechod, nie sú prítomné poruchy citlivosti, nie sú prítomné hypotrofie svalstva HK. Pohyblivosť krčnej chrbtice je obmedzená vo všetkých rovinách, približne o 1/3. Pohyblivosť v kĺboch HK bez výrazného obmedzenia. Pri kontrole začiatkom roku 2012 je konštatované, že nález je bez neurogénnej lezie. Pre udávané bolesti ľavého ramena bolo urobené RTG vyšetrenie, ktoré je bez patologického nálezu. Pri ortopedickom vyšetrení, ktoré bolo aktuálne urobené začiatkom roku 2011, išlo o akútny stav - seknutie v krížoch, ktoré bolo liečbou odstránené. Podľa psychiatrických vyšetrení je citlivá na zmenu počasia, ale v priebehu roku 2010, 2011 je stav považovaný za eutýmny, orientovaná je adekvátne, nálada primeraná, kolísanie nálady vo vzťahu k stavu počasia, nie sú prítomné psychotické príznaky a stav je považovaný za uspokojivý. Začiatkom roku 2012, po tom, čo bola prejednaná posudkovým lekárom, v psychiatrickom náleze z 24. 2. 2012, došlo k prejavom zvýraznenia depresivity, ktoré sú spôsobené záťažovými psychologickými faktormi. Neboli zistené ale suicidálne tendencie, ani psychotická symptomatológia. Stav je braný s náhľadom. Pri dnešnom hodnotení zdravotného stavu je evidentné, že posudzovaná vykonáva manuálne práce - stav rúk tomu nasvedčuje. V kontakte bez výrazných prejavov depresie. Pri vyšetrení krčnej chrbtice je pohyblivosť obmedzená vo všetkých smeroch o 1/3, bez pozitivity napínacích manévrov, nie sú prítomné hypotrofie svalstva, ani poruchy citlivosti. Súhrnne zdravotný stav posudzovanej zodpovedá poklesu pracovného potenciálu o viac ako polovicu, ale nie viac ako 80 %. Na pojednávaní konanom dňa 16. augusta 2012 navrhovateľka zotrvala na písomne podanom opravnom prostriedku. Jej stav je zhoršený, súdu predložila ambulantný nález z neurologickej ambulancie zo dňa 24. 7. 2012, lekársky nález z psychiatrického oddelenia zo 16. 7. 2012. Na dožiadanie krajského súdu o doplnenie posudku vo veci opravného prostriedku z dôvodu neuznania invalidity na základe kontrolnej lekárskej prehliadky vypracoval druhostupňový posudkový lekár sociálneho poistenia MUDr. R. lekársku správu dňa 19. septembra 2012, v ktorej uviedol: posudzovaná bola prítomná na ústnom pojednávaní dňa 14. 6. 2012. Zdravotný stav bol hodnotený podľa Zákona o sociálnom zabezpečení a bola ponechaná čiastočná invalidita, nakoľko popísaný zdravotný stav odôvodňoval pokles pracovného potenciálu o viac ako o polovicu, nie však viac ako o 80 %. K dožiadaniu KS je priložené neurologické vyšetrenie, vrátane RTG vyšetrenia krčnej a hrudnej chrbtice a ľavého ramena. Neurologický nález tak, ako je uvedený, by zodpovedal zaradeniu do kapitoly XV., oddiel E, položka 4a, na úrovni miery poklesu schopnosti vykonávať zárobkovú činnosť 20 %. Opísané výsledky psychiatrických vyšetrení hodnotia nález ako rekurentnú depresívnu poruchu, ktorá je v remisii. Nie sú popísané kvalitatívne poruchy vnímania a myslenia, nálada je depresívna, ale viazaná na somatické ťažkosti. Tým pádom, by bolo možné zaradiť toto postihnutie do kapitoly V., položka 4, ako neurotické stresové a somatoformné poruchy, stredne ťažká forma, s hornou hranicou miery poklesu schopnosti vykonávať zárobkovú činnosť 20 %. Vzhľadom na tieto skutočnosti berieme výsledok psychiatrického vyšetrenia, ktorý je doručený krajským súdom, ako okamžitý výsledok hodnotenia odborného nálezu a ponechávame ako rozhodujúce zdravotné postihnutie poškodenie chrbtice, s prekonanou operáciou s tým, že je zaradené do kapitoly XV., oddiel E, položka 4b, na úroveň miery poklesu schopnosti vykonávať zárobkovú činnosť 45 %. Pre ostatné zdravotné postihnutia navyšujeme mieru poklesu schopnosti vykonávať zárobkovú činnosť o 10 %, t. j. vrátane psychiatrického nálezu. Podľa zákona č. 100/1988 Zb. v znení neskorších predpisov nie je invalidná podľa § 29 ods. 3 v znení zákona č. 194/1994 Z. z. a zákona č. 107/1999 Z. z., ale je čiastočne invalidná podľa § 37 ods. 3 písm. b) Zákona o sociálnom zabezpečení v znení zákona č. 194/1994 Z. z. a zákona č. 107/1999 Z. z., lebo pre dlhodobo nepriaznivý zdravotný stav je schopná vykonávať doterajšie alebo iné sústavné zamestnanie len za osobitne uľahčených pracovných podmienok. Podľa Zákona o sociálnom poistení v znení neskorších predpisov je invalidná podľa § 71 ods. 1, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu schopnosti vykonávať zárobkovú činnosť v percentách 55 % od 19. 9. 2012 (Z96/Kapitola XV., oddiel E, položka 4b). Na pojednávaní dňa 11. októbra 2012 navrhovateľka vzhľadom na záver lekárskej správy vypracovanej MUDr. R. z 19. septembra 2012 zobrala opravný prostriedok späť a súhlasila s tým, aby súd konanie vo veci zastavil. S poukazom na dispozitívny úkon navrhovateľky súd konanie zastavil v súlade s ust. § 250d ods. 3 O.s.p. v spojení s ust. § 250h ods. 2 O.s.p.. O trovách konania súd rozhodol primerane podľa ust. § 250k ods. 1 O.s.p. v spojení s ust. § 250l ods. 2 O.s.p., podľa ktorého, ak mal žalobca úspech celkom alebo sčasti, súd mu proti žalovanému prizná právo na úplnú alebo čiastočnú náhradu trov konania. V predmetnom konaní, napriek tomu, že konanie bolo zastavené, bola navrhovateľka úspešným účastníkom konania, preto jej vznikol nárok na náhradu trov konania. Navrhovateľka si však náhradu trov neuplatnila, preto súd o trovách konania jej patriacich rozhodol tak, ako je uvedené vo výrokovej časti tohto rozhodnutia (navrhovateľke náhradu trov konania nepriznáva). Poučenie: Proti tomuto uzneseniu j e p r í p u s t n é odvolanie do 15 dní odo dňa jeho doručenia prostredníctvom Krajského súdu v Žiline na Najvyšší súd Slovenskej republiky v Bratislave, písomne v 3 vyhotoveniach. Vzhľadom k tomu, že sa účastníci konania vzdali práva podať odvolanie proti vyhlásenému rozhodnutiu, toto nadobudne právoplatnosť dňom doručenia poslednému z nich.

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2012:5012200466.2 (dáta aktuálne k 14. 11. 2026). Záväzné je znenie zverejnené súdom.




